《沁园春·待月楼观剧》
清代·陆震

太息人生，亟早为欢，何事营营。看风清月白，能无快意，歌香舞艳，谁不钟情。

银烛初烧，铜壶未滴，手把金卮倚画屏。频回首，念当年此夜，我在吴陵。

豪华公子知名。曾几度、开筵坐水亭。羡吴娘十五，臻臻楚楚，燕姬二八，袅袅婷婷。

比似而今，诸郎如玉，一样风流正妙龄。魂消处，问此身何在，彷佛蓬瀛。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。